Осакатеният Ливърпул залага на легендарен коз срещу Барса\nТази вечер става ясен първият финалист в Шампионската лига\n7 Май 201913:34\nЛивърпул и Барселона тази вечер ще определят първия финалист на настоящия сезон на Шампионската лига. Мърсисайдци имат трудната задача да заличат пасив от три гола, след като паднаха 0:3 в първата среща.\nЗадачата на „червените“ се усложнява от контузиите на двама много важни играчи за тима на Юрген Клоп. Мохамед Салах и Роберто Фирмино пропускат реванша. Мнозина твърдят, че публиката на мърсисайдци на „Анфилд“ може да се окаже скрит коз за тима на Юрген Клоп. Магията на легендарния стадион на Ливърпул и страстта на феновете от трибуната „Коп“ са световноизвестни, но за да се възползва от тях, английският клуб не трябва да допуска ранен гол.\nПредвид аванса си от първия мач Барселона е фаворит. Мнозина считат, че ключов за крайния изход от днешния мач ще бъде дуелът между вратаря на каталунците Марк-Андре тер Стеген и Садио Мане, който се очаква да води атаката на Ливърпул заедно с Дивок Ориги и Джердан Шакири. Още повече, че най-вероятно домакините ще атакуват от първата минута на мача.\n(в първия мач 0:3)\nЛивърпул: Алисон, Александър-Арнолд, Матип, Ван Дайк, Робъртсън, Милнър, Фабиньо, Хендерсън, Мане, Шакири, Ориги\nКонтузени: Фирмино, Кейта, Лалана, Салах\nБарселона: Тер Стеген, Семедо, Пике, Ленгле, Алба, Роберто, Ракитич, Бускетс, Видал, Суарес, Меси\nКонтузени: Дембеле, Рафиня\nБаланс: 9 мача, 3 победи за Ливърпул, 3 равенства, 3 победи за Барселона, г.р. 9:6 за Барселона\n* Ливърпул няма загуба у дома през този сезон, като в десет мача записа осем победи и две равенства.\n* „Червените“ са излизали краен победител в седем от осемте случая, в които са домакин на реванша от елиминационен кръг на Шампионската лига, включително последните шест пъти.\n* Мърсисайдци осем пъти продължават и два пъти отпадат в сблъсъците с испански отбори на директна елиминация.\n* Ливърпул записа само пет победи в 17-те си домакинства на испански съперници на „Анфилд“ - седем равенства и пет поражения.\n* „Червените“ са спечелили 13 от 27-те случая, в които загубиха като гост в първия мач от елиминационна фаза на евротурнирите. Те обаче отпаднаха и двата пъти, в които отстъпиха навън с 0:3 - през сезон 1996/97 на КНК от ПСЖ и през следващия сезон на Купата на УЕФА от Страсбург. Любопитното е, че и двата пъти Ливърпул бие с 2:0 на реванша.\n* Тимът от „Анфилд“ до момента четири пъти е решавал мачовете си в Европа след дузпи, като три пъти излиза краен победител и един път губи.\n* Три от общо осем отпадания на Барселона на полуфиналите на КЕШ/Шампионската лига са от английски отбори.\n* Каталунците загубиха последните си три гостувания на полуфинал в турнира.\n* „Блаугранас“ отпаднаха в осем от 12-те случая от елиминациите на евротурнирите, в които бяха гост на реванша.\n* Барса излезе краен победител в 15 от 25-те си срещи с английски съперници на разменено гостуване в елиминационна фаза.\n* Барселона спечели двете си гостувания в Англия през този сезон – 4:2 срещу Тотнъм и 1:0 над Манчестър Юнайтед.\n* Каталунците са продължавали напред в 38 от 42-та случая, в които печелят първия мач у дома в елиминационен кръг на евротурнирите. Трябва да се отбележи, че преди година Барса изтърва аванс от три гола след домакински успех и отпадна от Рома след 4:1 на "Камп Ноу" и 0:3 на "Олимпико".\n* „Блаугранас“ шест пъти са изпълнявали дузпи в Европа и пет пъти са излизали краен победител. Единствената загуба е на финала на КЕШ през 1986 г. срещу Стяуа.\nБарселона показа, че е повече от клуб\n7 Май 2019 9:39\nСуарес: Няма да се радвам, ако вкарам на Ливърпул\n6 Май 2019 22:39\nКакво се случва? Поредна звезда на Ливърпул май изгоря за Барса\n6 Май 2019 20:55\nИменит нападател: Суарес действа като плъх, би сгазил баба си, за да...\n6 Май 2019 19:11\nГуардиола: Срещал съм само два отбора, за които мога да възкликна!\n6 Май 2019 16:04\nОкончателно: Два тежки удара по Ливърпул преди Барса\n6 Май 2019 15:23\nТежък удар по Барса преди реванша на "Анфийлд"\n5 Май 2019 14:50\nМного неприятна новина за Ливърпул\n5 Май 2019 9:51\n26 Ян. 2021 128 0\n26 Ян. 2021 755 0\n26 Ян. 2021 908 0


Ирландски Воден Шпаньол — Зоомагазин - Полезна информация за вашите домашни любимци\nГолемина: голям; Податливост на тренировка: средна/висока; Поддръжка на козината: висока; Падане на козината: ниско; Нужна тренировка: Ежедневна разходка и тичане ; Енергичност: средна; Пазене: отличен пазач; Добър с деца: да, когато са израснали заедно\nТемперамент на Ирландския Воден Шпаньол\nИрландския Воден Шпаньол е най - високия от представителите на породата шпаньол. Той е забавено, любвеобвилно и понякога леко невъзпитано куче. Друго, което можем да кажем за тази порода е, че те са силни, с много висок коефицент на интелигентсност, именно това прави дресировката им изключително лесна и много приятна, както за кучето ви, така и за самите вас. Като повечето други кучета и Ирландския Воден Шпаньол може понякога да е упорит, твърдоглав и своеволен, затова те са по подходящи за отглеждане от хора, които имат повече опит в това. Характера на тази порода шпаньоли е доста гъвкав, което значи, че лесно преминава от едно настроение, към друго, но като цяло за тях можем да кажем че са едни активни кучета, които обожават забавленията, игрите и притежават любознателна и любопитна натура. Когато са още бебета, енергийното ниво на Ирландските Шпаньоли ще бъде доста високо, с течение на годините и с развитието им, нивото ще пада.\nСамото име, Воден Шпаньол подсказва че те обожават водата и са много добри плувци.\nТе се разбират отлично с деца, особенно, когато са израснали заедно. Когато наоколо има непознати, Ирландския Воден Шпаньол ще се държи резервирано, остро, дори понякога агресивно, това го прави отличен пазач на дома и семейството. Отношението му към други животни и кучета от други породи също ще е агресивно, затова препоръчваме на стопаните на тази порода да осигурят ранна социална среда на своите кученца, за да избегнете нежелани последици в бъдеще и особенно важно е ако имате други домашни любимци в семейството. Като заключение можем само да кажем, че Ирландския Воден Шпаньол е едно пълно с енергия и сила куче, което обича забавленията и игрите и с радост ще се впише чудесно в семейството ви.\nВъншен Вид на Ирландския Воден Шпаньол\nИрландския Воден Шпаньол е едро куче и притежава мускулесто и набито телосложение. Той има дълги и пухкави уши, които много красиво очертават и без това сладката му муцунка. Козината му е къдрава, гъста, но не груба, приляга към тялото, за да защитава кучето от студа и водата. Цвета и е наситено червеникавокафява. Височината на тази порода е около 53 - 58 см. при женската представителка и 56 - 61 см. при мъжкия воден шпаньол. Теглото при женската е между 20 и 28 кг, а при мъжкия е между 25 и 30 кг.\nПоддръжка на Външния Вид на Ирландския Воден Шпаньол\nКогато става дума за поддръжка на външния вид на Ирландския Воден Шпаньол е добре да знаете, че усилията, което са необходими да положите са от умерени до високи. Трябва да сресвате козината му няколко пъти седмично, трябва да поддържате козината отдолу да бъде винаги чиста и суха - това се прави по хигиенни причини. Ушите им винаги трябва да са сухи и почистени, за да избегнете риска от инфекции. Породата е подходяща за хора, които страдат от алергии, защото нивото на падане на козината е много ниско.\nЗдравословни проблеми и продължителност на живот при Ирландския Воден Шпаньол\nПродължителността на живот при Ирландския Воден Шпаньол е около 10 - 12 гидини. Съществуват няколко здравословни проблема, на които е желателно да обърнете внимание при отглеждането на вашето кутре. Такива са: алергии, проблеми с кожата, проблеми с щитовидната жлеза, HD, и епилепсия. И двамата родители на вашето кученце трябва да притежават OFA и CERF сертификати.\nИстория на Ирландския Воден Шпаньол\nРодината, от която произхожда Ирландския Воден Шпаньол е Ирландия. Породата била използвана за да намират и донасят водни птици на своите господари. За пръв път тази порода е била регистрирана в АКС през 1878.


PLAMENA: Рецепта № 3 Маслени бисквити за Коледа\nРецепта № 3 Маслени бисквити за Коледа\nВ следващия колаж е събрано всичко, за което ще пиша в поредната статия:\nОбичам да експериментирам с нови рецепти, но много повече мразя да не се получава очаквания резултат.\nДве поредни години правя опити да изпека отвсякъде натрапваните Коледни сладки, ухаещи на канела и карамфил, изрисувани като за изложба.\nОткъм форма и рисунки ги докарвахме (заедно с дъщеря ми), но най-вече откъм здравина. Получаваха се толкова твърди сладки, че ... приемах направеното за провал (не че не биваха изяждани!).\nЗатова тази година реших да направя нещо различно, замаскирано с коледна украса.\nТака стигнах до рецептата за Маслени бисквити с глазура.\n250 г краве масло (едно голямо пакетче)\n150 г пудра захар (пълна чаена чаша 200 ml)\n3 жълтъка (общо са необходими 3 яйца)\n1 прах ванилия (аз сложих още 1 и в глазурата)\n400-500 г брашно (4 чаени чаши)\nЗа приготвяне на глазурата са необходими още:\n3 белтъка (останалото от трите яйца) и препълнена чаена чаша захар на кристали.\nМаслото се разбива с пудрата захар до побеляване (така пише в книгата), а аз бих го казала: до получаване на хомогенна смес. Прибавят се жълтъците, ванилията и брашното. Замесва се тесто. Разточва се кора с дебелина 0,5 см. Изрязват се формички, които се нареждат в тава и се изпичат за 15 минути във фурна на 180 градуса. Друг белег за готовност е порозовяването на краищата на сладките. Тавата не е необходимо да бъде намазана с масло, тъй като самите сладки са си мазни. Просто, за да се отлепят от тавата е необходимо да поизстинат.\nА и тези, които се счупят при отделянето ще послужат за дегустация!\nСлед разбиване на глазурата, в два отделни съда отсипах по малко, за да си направя зелена и червена (разбъркана с безвредни бои).\nУкрасата е плод на моментно вдъхновение, настроение и фантазия и затова ми бе необходима помощта на дъщеря ми.\nЗа "инструменти" използвахме: шприц, пинсета, клечка за зъби, вилици и нож.\nТака украсените маслени бисквити се нареждат отново по тавите, за да се изпекат допълнително в слаба фурна. За да не рискувам, този път зададох 70 градуса и така се "сушиха" около един час.\nНямаше да изпиша всичко това, ако накрая всички не бяхме доволни от резултата.\nАко имате по празниците време за губене в кухнята, можете да опитате.\nРецепта № 4 Баница с късмети за Новата година\nГледах AVATAR !\nАтлас на патриота № 7 - Северно Черноморие\nЗа някои характерни черти от душевността на българ...\nСложете снимката си в интересна/ефектна рамка\nАтлас на патриота № 5 - ВАРНА и околности\nАтлас на патриота № 6 - Места за ски у нас


Вили под наем в България. Резервирайте ваканционна вила на морето в планината или в провинцията. Наемете бързо и лесно вила за почивка.\nВили за отдих под наем в България\nПочивката във вила предлага едно съвсем различно усещане от престоя в хотел. Вилата за отдих дава спокойствието и уюта на дома и възможността да им се насладите изцяло, далеч от ежедневните грижи.\nVisitBulgaria.NET предлага богат избор от ваканциони вили в цяла България. Гарантираме бърза и лесна онлайн резервация и отлично обслужване. Резервирайте вила в София, Варна, Бургас, Пловдив, Велико Търново и всички морски, ски спа и голф курорти на територията на страната.


Novsport.com - Данаил Дичев: Олимпиадата е най-голямото състезание и аз искам да съм там\n23 декември 2009 08:55 Мими Данева\nДанаил Дичев: Олимпиадата е най-голямото състезание и аз искам да съм там\nСпортист № 1 на Сливен, световният шампион по самбо Данаил Дичев бе награден на тържество. По време на церемонията, той получи и специален плакет от генералният секретар на Българската федерация по джудо Асен Коруджиев за успехите си през годината. Дичев направи равносметка за годината, която изпраща и сподели пред кореспондента на Nowsport.com очакванията си за 2010-та.\n“За мен 2009-та бе една от най-успешните ми години досега. Надявам се да има и още по-силни за мен години, защото спорта сега започва за мен. Имам предвид, че всичките ми цели са свързани при мъжете, а реално моята възрастова група все е младежи.\nПрез тази година се представих на три световни и четири европейски първенства. Най- големият си успех постигнах в Самоков на Световното по самбо, но повече оценявам петото си място по джудо, защото е олимпийски спорт, а да влезеш в петицата на Европа е да си в елита на този спорт. Всичките ми усилия са насочени към джудото, защото Олимпиадата е най-голямото състезание и аз искам да съм там.\nУспехите ми се дължат на хармонията между мен и моя треньор, на едно спокойствие в тренировъчния процес и на една много добра подготовка.\nПожелавам си за следващата година да съм здрав и финал на Европейското първенство по джудо. Това състезание ще е септември в София и затова искам да съм максимално подготвен, защото е най-сладко в България да станеш шампион. Първенството е за младежи, но аз имам амбиция да участвам и в първенствата за мъже и там ще се боря с големите”, не скрива амбициите си Спортист № 1 на Сливен Данаил Дичев.\nИзпратено от Анонимен на 14 януари 2010 17:20. |\nПожелавам ти успех, в постигане на всички твои желания!


Биографията на Стив Джобс – създателя на Apple – 2 част – с видео - Скандално\nСтив Джобс дори не е създал мишката, както често се твърди, а просто е лансирал по-добра версия на устройството, което съзрял в изследователски център на Xerox.\nНо не е важно кой тръгва пръв, а кой финишира под № 1. Да не забравяме, че Боб Дилън също не е първопроходник във фолк рока. Нито Анди Уорхол е създал попарта. Просто са взели чуждите недопечени идеи, оформили са ги талантливо и са ги превърнали във вечни красиви продукти, неустоими за масовата публика. Стив Джобс е артист точно като тях. Дори странностите му напомнят повече тези на Пикасо и Ван Го, отколкото на Едисон или Форд. Може би най-яркия му аналог в изкуството е Майлс Дейвис – точно като Стив той е шоумен, който кара всички да го слушат. Гениалният тромпетист създава модалния джаз, развива фюжъна и трансформира бийбопа. А Джобс прави първия графичен юзър интерфейс, разработва мишката, iPod-а, iPhone-а и iPad-а. Забележителни умове, способни да родят повече от една велика идея. Таланти, които\nвинаги ще бъдат копирани. Думите на Майлс: „Не свири това, което знаеш, а това, което не знаеш“ най-добре описват веруюто на Стив.\nОтсега можем да предположим, че следващият Стив Джобс няма да е някой, който се стреми да бъде Джобс. Защото не можеш да си иноватор ако си имитатор.\nСтив Джобс беше иноватор. Промени начина, по който общуваме, по който се отнасяме към технологиите, по който слушаме музика, по който уреждаме ежедневието си.\nПреобърна дори представата за консуматорското общество, а отчасти и за капитализма. Феноменалният му успех не се крепи върху старата максима, че на клиента трябва да му се даде това, което иска. Напротив. Стив предлага онова, което клиентът дори не си е представял, че може да желае. Нали никой не си е мислел, че ще има нужда от настолен Mac или пък от iPod, iPhone или iPad преди те да се появят на пазара?\nТака че да се подценяват заслугите му само защото не е създал животоспасяваща ваксина или не е разрешил проблема с глада в Африка, е меко казано несериозно. Все пак компютрите, за чието развитие той направи много, са едно от най-важното изобретения на човечеството. А дигиталната ера е не просто технологично постижение, но и нова реалност. Бил Гейтс отвори прозорецът към нея. Стив Джобс посади дървото отпред. След което ни покани да се присъединим и да си откъснем една ябълка.\nВиж 1 част на Биографията на Стив Джобс – създателя на Apple ТУК:\nВиж Стив Джобс и прочутата му реч „Останете си гладни, останете си глупави“! ВИЖ ВИДЕОТО:


Volkswagen Phaeton V6 Automatic (2002) - технически характеристики, технически данни - максимална мощност, максимален въртящ момент, разход на гориво - градско/извънградско/комбиниран, максимална скорост, ускорение, тегло, габарити, двигател, окачване, джанти, гуми, спирачки, трансмисия/скоростна кутия и др.\nНачало Volkswagen Phaeton Phaeton V6 Automatic\nVolkswagen Phaeton V6 Automatic е 5-местен автомобил с каросерия тип седан, 4 врати и FWD (предни задвижващи колела / предно предаване). Моделът се произвежда от 2002 г. Автомобилът е 1903.00 мм широк, 1450.00 мм висок и 5054.00 мм дълъг. Предната следа е с дължина 1629.00 мм, задната следа - с 1612.00 мм, а колесната база е 2881.00 мм. Собственото тегло на превозното средство е 2035 кг. Volkswagen Phaeton V6 Automatic има двигател тип DOHC (два разпределителни вала над клапаните), с атмосферно пълнене. Работният му обем е 3189 cc. Двигателят разполага с 6 цилиндъра, с по 4 клапана на цилиндър. Монтиран е отпред и е разположен надлъжно спрямо дължината на автомобила. Цилиндрите са V-образно разположени в двигателя. Цилиндрите са с диаметър 84.00 мм, а буталата имат ход с дължина 95.90 мм. Степента на сгъстяване е 11.25:1. Максималната мощност, която двигателят може да произведе е 177 кВт / 241 к.с. при 6200 об/мин, а максималният въртящ момент - 314 Нм при 2400 об/мин. Двигателят има мазителна система тип мокър картер. За 9.20 с автомобилът ускорява от 0 до 100 км/ч. Автомобилът може да измине разстоянието от четвърт миля за 16.50 с, а това от един километър - за 29.90 с. Аеродинамичните показатели на този модел са както следва: челната площ е 2.3600 м2, драг повърхността е 0.7316 м2, а драг коефициентът е 0.31. Скоростната кутия на Volkswagen Phaeton V6 Automatic е 5-степенна, автоматична. Максималното предавателно число е 0.74:1. Диференциалното/крайното предавателно отношение е 4.38:1. Автомобилът има смесен разход на гориво 12.09 л/100 км, разход градско - 17.14 л/100 км и извънградско - 9.27 л/100 км. Резервоарът е с капацитет 90.00 л. Отделяното количество CO2 при работа на автомобила е 290 г/км. Видът на кормилния механизъм е зъбна рейка-зъбно колело (пиньон) с усилване. Диаметърът на завоя е 12.00 м. 7.5J x 16 ET40 е размерът на предните джанти. Задните джанти са с размер 7.5J x 16 ET40. Предните гуми са 235/60 R 16. Размерът/типът на задните гуми е 235/60 R 16. Предната спирачна система има вентилирани дискове. Задната спирачна система включва вентилирани дискове, серво усилвател, антиблокираща система (ABS). Задните спирачни дискове имат диаметър 280.00 мм, а предните - 323.00 мм.\nМодел на автомобила. Phaeton V6 Automatic\nСобственото тегло на автомобила се измерва със стандартно оборудване и присъстващи всички необходими консумативи, без наличието на пътници и допълнителен багаж. 2035 кг (килограма)


Хитрини за обем на тънката коса | Coiffure Beauty\nХитрини за обем на тънката коса\nАко тънката и чупеща се коса представлява проблем, било то от генетична гледна точка или поради пропуски в грижите за нея, прекаляване с разкрасителните процедури или стрес и неправилно хранене, запознайте се с основните методи, с които да я възстановите и поддържате, трикове за визуално по-доброто й състояние и съвети с дълготраен и съществен ефект\nПричини за тънката и чупеща се коса\nВсяка здрава коса може да стане доста изтощена, ако прекалявате с козметичните процедури и не влагате достатъчно време и енергия за възстановяване. Ежедневното изправяне, къдрене, честото боядисване и третиране с много силни шампоани и балсами, сушенето със сешоар, разтриването на косата с кърпа след къпане, нередовното посещение на фризьорския салон, изтощителните прически оказват вредно влияние върху косата и ако не ползваме серуми, подходяща козметика за чистота (според типа коса) и за подхранване, то тя видимо придобива уморен и сплеснат вид, а краищата й започват да цъфтят. Ако ползваме неподходящи за нашата коса продукти или много силни шампоани и бои, то косъмът ни ще се разгради, ще загуби основно количество кератини и ще изглежда тънък, сух и неестетичен.\nСтресът е още една причина, която може да допринесе за лошото състояние на косата. При нервно напрежение в тялото се отделя повече адреналин, който спира преминаването на достатъчно хранителни вещества към косата и кожата. Затова е хубаво да имаме стремеж към уравновесен дух въпреки динамиката на работния си ден или емоционалните предизвикателства в личен план.\nХормоналните нарушения са друга основна причина за проблеми с косата, изтъняване и падане. Добре е да следим нивото си на естроген, което гарантира достатъчно косми по главата ни. Хормоналният дисбаланс от всякакъв тип води до изтъняване.\nНеправилното хранене или хранене с дефицит е това, което много хора днес практикуват поради забързания начин на живот и експанзивното действие на хранителната индустрия.\nАко се лишаваме от протеини, витамини, минерали и други елементи, допринасящи за цялостното ни здравословно състояние, определено не можем да се надяваме на хубава и обемна коса.\nПрическата също е от значение. Знаем, че дългата коса по принцип натежава на главата и неминуемо малко или много изтънява визията, затова, ако имате по-тънка коса, то следва да прецените риска.\nГенетичните предпоставки също са съществени. Някои хора просто наследяват косата на родителите си и макар да не използват много силни химии и че се грижат за доброто си здраве, просто им е дадена по-тънка коса. В този случай можете да промените вида й с правилната прическа и цвят.\nНачини за справяне с тънката и чупеща се коса\nНа първо място са внимателното подбиране и изпълняване на козметичните процедури. Ако не е толкова необходимо, можете да избегнете ежедневното сушене на коса или поне да намалите степента на топлинната струя. Специалистите препоръчват да заложите на мощността на сешоара, а не на силната топлина, която е подходяща повече при по-плътните коси, които наистина имат нужда от интензивно сушене.\nТънката и чуплива коса, както и само влажната, а не мократа коса може да се суши със средна и дори ниска температура. Не забравяйте да преборите вредния навик за триене на косата с кърпа преди сушене. Мокрият косъм е по-податлив на чупене от сухия, защото след къпане космените фоликули са отворени, а триенето е твърде агресивна процедура за крехкото състояние на мократа коса.\nТакава е и ресането с четка или гребен. Ако все пак се налага ресане, използвайте гребен с широки зъбци. Може би не ползвате копчето на сешоара, което пуска студена струя, но е добре да знаете, че студеният въздух (и вода при къпане) „запечатват“ кутикулите, придавайки на косата блясък и здрав вид.\nОсвен това студеният въздух на сешоара защитава косъма от прегряване. За правилна грижа за косата при такава процедура има значение не само начинът, а и подхранващите продукти като термозащитен серум, лосион или спрей, които гарантират мекота и защита.\nBeauty smooth strong hair, isolated on a white background\nСъщото важи и за другите термопроцедури като къдрене с маша или изправяне с преса или термочетка – защитният продукт е от първа необходимост, ако искате здрава и красива коса.\nПри изправянето добър трик е да се пробвате да изправите косата нагоре, а не надолу, за да придадете обем на косата си. Можете да подберете по-тънки плоскости на пресата, които да са керамични или с турмалин. По-бързото изправяне води до по-малко негативни последствия за косата – вместо да правите протяжно дърпане надолу, което да залепва косата до скалпа, може да хванете кичур и рязко, със здраво стиснати една срещу друга плочи, да издърпате много силно.\nПонякога не е нужно да третирате цялата си коса, за да създадете ефекта, който търсите. Помнете, че перфекционизмът отдавна не е добродетел, така че с малко креативност и любов към косата си може хем да бъдете красиви, хем да щадите косъма.\nПри тънката и боядисана коса градусите на машата не трябва да са повече от 200. Обикновено къдриците на тънката коса трудно се запазват, така че веднага след накъдрянето на кичура, фиксирайте с лак за коса.\nРедовното подстригване поне на 8 седмици е гаранция за красиви краища и гладък растеж на косъма. Ако ползвате серум против цъфтящи краища, но не подстригвате косата си редовно, трудно ще забележите ефекта му. Подхранващите продукти за разресване и „лечение“ на цъфтящи краища са много полезни за блясъка и здравия вид на косата, но в съчетание с редовни срещи с фризьорите. Термоуредите с йонизиращо покритие са много полезни срещу цъфтящи краища, защото имат допълнителна защита срещу прегряване.\nШампоани, балсами, маски за подхранване и възстановяване\nПрофесионалните продукти за обем непрекъснато се подобряват и може да постигнете добър ефект в грижата за тънката и чупливата коса. Обикновено протеините, витамините и други натурални съставки са в основата на активното им действие. Може да използвате шампоани с колаген или кератин, минерали и витамини от групата В. Избягвайте продукти, които утежняват допълнително косата.\nПолзвайте такива с гелообразна структура, без много мазнини и без алкохол. Добре е да имате серия от продукти за възстановяване на тънка и чупеща се коса, а не само един продукт. Масажирайте главата – така ще осигурите добро кръвообращение и усвояване на хранителните вещества към косата. Масажът помага за усвояване и на козметично-лечебните средства, които използвате. С четка за коса от естествен материал или с ръце и ампули с различни елементи определено ще подобрите състоянието на косата си.\nПрическа и цвят\nБоите за коса (по възможност с ниско съдържание на амоняк) са едно чудесно средство за визуална помощ при тънка и чупеща се коса. Избягвайте черния или русия цвят, защото първият прави косата визуално по-тънка, а изрусяването, ако не е наистина качествено като изпълнение и продукт, все още е много вредна процедура и определено ще нанесе щети на косата.\nПрепоръчва се играта на цветове в кестенявата, червеникавата и тъмнорусата гама. Кичурите в един тон по-светъл от основния цвят влияят положително върху визията на косата, като й придават обем. Прическите може да са на етажи, по-къси (до брадичката) или ултракъси, кок с подплънка, странична плитка или къдрици. Може да заложите и на бретон, както и да ползвате кръгла четка и сешоар за повече обем или пък големи ролки в основата на главата. Обемните аксесоари като шноли и фиби също дават визуална представа за обем.\nХранете се пълноценно. Тъмнозелени листни зеленчуци, мазна риба, ленено семе, бобови растения (които носят естроген), ядки, пилешко месо, яйца са естествените източници за здрава и еластична коса.\nС идващите дни по морето не забравяйте да слагате шапка или UV-предпазен продукт на косата си и да я изплаквате след плаж.\nЕтикети тънка коса, чупеща се коса\nФина работа с тънка коса


Теодор Николов 0\t4 май, 2021\nОткъс от беседата „Изгряващото слънце“, държана от Учителя на днешния ден преди 102 години: „Аз дойдох виделина на света, за да не остане в тъмнина в\nОткъс от беседата „Изгряващото слънце“, държана от Учителя на днешния ден преди 102 години:\n„Аз дойдох виделина на света, за да не остане в тъмнина всеки, който вярва в Мене.“ Йоан, 12:46\nДумата „аз“ от този стих замества сегашната дума „дух“. Идеите на старите и младите хора, когато се различават по форма, не се различават по съдържание, а когато се различават по съдържание, не се различават по смисъл, и най-сетне когато се различават по смисъл, не се различават по същество. Тази разлика между млади и стари е естествена. Младите и старите, които наблюдават двете фази – изгряването и залязването на слънцето, имат две различни перспективи в живота. За едните светлината се увеличава, а за другите – намалява. Следователно те не могат да гледат еднакво на света…\nИма друга категория хора, на които идеите се различават от залез-слънце до полунощ и от полунощ до изгрева на слънцето. Има четири вида хора, които се различават по идеи. Двете категории спадат към виделината, а другите две – към тъмнината. Като говоря за виделина и тъмнина, подразбирам движението на Земята в нейните отношения към съзнателния живот. Има ли движение, ще има и светлина, и тъмнина. А то се подразбира, че Земята се движи към центъра, към слънцето. Към него тя се стреми. Движението значи Любов. Любовта движи всички същества. Когато известна материя има кинетична енергия, т.е. такава, която произвежда движение, това значи проявление на Любовта във всичките ѝ форми. Виделината е една от формите на Любовта.\nХристос казва: „Аз“, т.е. „Духът“, но не това, което виждате, защото виждате само сенките на нещата, едно просто отражението на светлината от повръхността на телата… Питам ви: Когато изгрява слънцето, вие ли го посрещате или то вас? Който привлича или който се привлича, посреща? Това е философия. Когато някой каже, че се движи, искам да зная дали той се привлича или той привлича… Когато те привличат в движението, ти си ограничен, а когато привличаш, ти си свободен…\nХристос като казва: „Аз дойдох“, с това Той не подразбира идването на един човек, а на една велика идея и ние се лъжем като мислим, че един човек идва или е дошъл… Дойде Христос преди 2,000 години и тогава казаха: „Той ще оправи света“, но светът пак не се оправи; дойдоха след него много други, светът пак не се оправи според нашето схващане. Защо? – Защото светът не се оправя тук, а на друго място.\nАз ще ви задам един въпрос: Когато един художник рисува една велика картина, къде отправя той ума си? – В платното и там прави корекция. Идеята в ума му е съвършена, но като се проектира на платното, не е така съвършена както в ума. Следователно животът, който е вътре в нас, е съвършен. Казват, че животът на едни е светски, а на други – духовен. Животът сам по себе си не може да бъде нито светски, нито духовен, но когато животинското живее в човека, той става светски, а когато човешкото се проявява в човека, той става духовен. Ако сложите в съвсем чиста вода някое горчиво или сладко вещество, тя ще приеме неговия вкус, но това значи ли, че самата вода е сладка или горчива? Тя не е нито сладка, нито горчива – това не е разбиране, – а вие я правите такава.\nТака е и с хората: едни внесат в чистия Божествен живот някой елемент, който го опорочва и го прави светски, а други внесат доброто в живота и той става духовен. По тази причина някои хора са много духовни. А днес хората са опорочили живота си. Не виждам никаква разлика между духовните и светските хора. Когато дойдат да защитят идеите си, и единият, и другият си държат къщите, взимат наемите си. Единият минава за сладък, а другият – за горчив. Горчивият е такъв за хората, а не за себе си, а сладкият е сладък пак за хората, а не за себе си. Това са понятия на хората.\nСледователно светлината и тъмнината са два процеса за разбиране на всички съществуващи отношения. Светлината е ясно понятие, а тъмнината смътно, забъркано понятие за нещата. Сега мнозина между вас минават за светски хора. В някои отношения бих желал да бъда светски човек, а в други – духовен… За да има ред в света, не трябва да се почива повече, отколкото е потребно, но и не трябва да се работи повече, отколкото силите ни позволяват. Светлината и тъмнината са две фази в природата, които се сменят: в светлината работим, а в тъмнината почиваме; когато работим, светлината е отвън, а тъмнината – отвътре; а когато почиваме, светлината е отвътре, а тъмнината – отвън…\nХристос казва: „Аз дойдох“, т.е. Духът е дошъл. Когато дойде Духът у вас, той ще ви даде ясна представа за живота. Христос е дошъл за вас, за да не ходи в тъмнина всеки, който вярва в Него. Аз ще взема вярата не в обикновения смисъл, както я разбират мнозина. Вяра може да има само чистият, безгрешният човек, само той може да вярва във всичко и да не се съмнява в никого. Това е вяра, а не вярване. Вярата е качество на ангелите. Някои казват: „Аз имам вяра“. – Не, ти имаш вярване. Твоята вяра е като паяжината, сменя се 100 пъти на ден: вярваш и не вярваш…\nСветът днес е пълен само с божества, с христовци, богородици, свети ивановци, николовци и т.н. Светът страда от тях. Няма го още истинският Господ! Къде е той? Ето къде е: в онзи момент, когато в душата си възлюбиш всички хора, този Господ ти е изпратил един лъч. Когато всички противоречия изчезнат от твоя ум, когато съзнаеш своята длъжност и си готов да се пожертваш, истинският Господ е проговорил в теб. Ти и Той сте едно и също в този момент.\nХристос казва: „Аз дойдох с тоя Господ, Който живее в мен, дойдох с Него, чрез Него, за да дам виделина на всички, за да повярват“. Кои? – Онези малките, чистите души. Колко велико нещо е да бъде човек чист в света! Върху тази чистота почиват всички идеи, всичкото щастие, здраве и цялото блаженство на човечеството. Ако човек бъде чист, няма да ходи в тъмнина, ще има ясна представа за живота и ще може да го нарежда така, както би трябвало.\nЗная двама братя от Варна, единият от които постъпи във военно училище, стана офицер и постепенно напредваше в по-висш и по-висш чин, докато се издигна до чин полковник. Другият му брат не свърши нищо и затова постъпи като прост войник да изслужи военната си повинност. Един ден войникът срещнал брата си на улицата и не му отдал чест. Полковникът го спира и го запитва защо не му отдал чест. Войникът отговорил: „Нали си ми брат, мога и да не те поздравя?“ – „Аз съм преди всичко офицер, а после твой брат и затова трябваше да ме поздравиш“, отговаря полковникът-брат. „Арестувам те за два дена.“\nИ сега светът е пълен с полковници отвън и прости войници отвътре, с буржоа и пролетарии – емблема на светлина и тъмнина… Ти не си роден нито буржоа, нито пролетарий, а си роден човек за мислене – да разбираш закона на светлината и тъмнината. Светлината подразбира богатство, а тъмнината – сиромашия, но и в светлината има различия, има разни степени светлина. Например, има светлина при изгряването на слънцето, има светлина към обяд, а има светлина и при залязването на слънцето. Онзи буржоа, на когото слънцето е изгряло, ще гледа на нещата по един начин, а този, на когото слънцето е залязло, ще гледа на нещата по друг начин.\nДнес Христос разрешава един велик обществен въпрос – въпросът за тъй наречената класова борба. Това не е идейна борба. Тя е същата, която съществува от 8,000 години, изразена в същото положение: „Слез ти, да се кача аз“. Досега са управлявали малцинствата, а в бъдеще ще управлява мнозинството… Ще кажете: „Как е възможно един благородник да работи за простия човек, за пролетария?“ Ще ви запитам: Как е възможно майката и бащата, които са буржоа, да работят за своите деца, пролетариите в света, да стават рано сутрин, да ги нахранят, да им доставят всички средства за съществуване, да жертват за тях безсънни нощи и т.н.? Родителите знаят, че по такъв начин трябва да изпълнят задълженията си към своите деца, защото един ден този пролетариат ще отмъщава… Това е било и ще бъде. Докога? Докато изчезне тази класова борба, която е чисто материалистическа. Това е един преходен стадий в живота на човечеството.\nСлед хиляди години ще дойде друга епоха, когато хората ще живеят по друг начин и тази борба ще се замени с ред и порядък в живота. Днес ние разглеждаме човека в отношенията към подобните му според изречението: „Човек за човека е вълк“. Обаче аз казвам, че човек на човека е брат. Ако вземем Дарвиновата теория за произхода на видовете и проследим при какви условия се родил и живял вълкът, ще видим, че първоначално той не е имал тези качества в характера си, които после е развил, вследствие на условията, при които е живял. Вълкът представлява една далечна култура на миналото. И той се проявява сега в човешкото общество и в живота. Защо? – Защото хората не разбират ония велики закони, които управляват живота…\nХристос казва: „Аз дойдох да покажа истинския път на всички, които вярват и имат чистотата на ангелите“. Човекът още разсъждава дали ще живее след смъртта си или не, дали животът има смисъл или не. Това не е живот, а само утайки на тъмнината, в която той живее. Един е животът и той не може да умира, нито да се ражда…\nЧовек, който е на тъмнина, е на почивка, той дава наставление на младите; той ще бъде писател, поет, княз и ще стои под сянката долу. А щом е пролетарият, ще работи само когато има светлина. Следователно Господ създаде света не за буржоата, а за пролетарията, т.е. за работниците, които прогресират. Ще уподобим богатите хора на събрано богатство от миналото, а бедните хора – на богатство, което сега се събира. Тъй че богатите хора са на миналото, а бедните хора са на бъдещето. Изберете си тогава: богат ли си – ти си човек на миналото, беден ли си – ти си човек на бъдещето.\nВ еврейския език има само две времена: минало и бъдеще. Няма настояще. Те казват, че всяко нещо, което става, е минало, а което иде, е бъдеще. Настоящето е само един преходен момент, то е точка и не заема никакво пространство. Бъдете хора на бъдещето.\nХристос казва: „Аз дойдох да дам светлина на хората; на бедните – хората на бъдещето, – за да не ходят в тъмнина по пътя на богатите, т.е. на миналото“. Всички грехове са грехове на миналото. Ние носим греха като сянка и всеки, който иска да се освободи от него, трябва да стане човек на бъдещето; иначе той ще носи греха си така, както змията носи кожата си. Когато някой каже, че иска да живее в бъдеще, разбирам, че той иска да живее без грях. Когато някой иска да бъде богат, разбирам, че той иска да греши. Бедните хора са на доброто и на светлината, а богатите хора са на греха и тъмнината. Може да ви се видят тия думи горчиви, но нека излезе някой да докаже, че това не е истина.\nАз не считам богат човек само оня, който има пари, но и този, който има знания и сила, употребява това не за доброто на своите ближни, а за тяхното спъване в зло. Него наричам буржоа. Хора, които вършат волята Божия, наричам пролетарии или хора на бъдещето. Пролетарии наричам още пчелички-работници на новата култура, на новата наука.\nКоя е новата наука? – Да живеем всички в светлина, да бъдем всички щастливи и да не разваляме нито своето щастие, нито щастието на другите. Аз мога само с две думи да разваля щастието ви и за 100 години да не го намерите. Представете си, че ви извикам и поставя срещу вас една бомба със запалка. Ако експлодира бомбата, какво ще стане с вас? Така и във всяка ваша мисъл има запалително вещество, което като експлодира, образува всички ония условия, които наричаме зло. Пояснявам злото – като материя, която не можем да контролираме, защото не е подчинена на нашата воля. Материята, която е под нашата воля и можем да я контролираме, наричам добро.\nВъншният свят се контролира от друга воля, вътрешният от нашата. Ако и Господ, който контролира материята отвън, изгуби своята нишка, то всяко съществуване би изчезнало… Някой богат евреин върви смело по пътя, но го срещат и му казват, че му остават още два дена да живее. Уплашва се умът на този евреин, веднага взима мерки, затваря магазина си и казва: „Ще празнувам отсега нататък“. Така всички хора се плашат…\nС един пример ще ви изясня положението, в което се намирате. Един индуски бог, като се наситил на хубавия си живот на Небето, пожелал да му се позволи да слезе на Земята, да си поживее. Позволили му и той си избрал формата на свиня и затова се въплътил в едно младо прасенце. Започнал да живее като всички прасета, ровил се из нечистотиите, излежавал се на сянка и тлъстеел. По едно време се оженил, родили му се дечица около 10–15; живеел си мирно и щастливо. Почакали го на небето година, две, три, десет, той не се връща. Повикали го оттам, но той не искал да се върне. „На мен тук ми е много добре“, казвал. Решили да му вземат прасенцата, та да го принудят да се върне, но и при това нещастие пак не искал да се върне. Взели после и жена му, но пак не успели – започнал да си търси друга жена. Решили най-после да поразят него самия и затова му изпратили тежка болест, която го върнала на Небето. Като се събудил на небето, започнал да се смее на живота си, който прекарал на Земята.\nМного съвременни хора имат опитността на този бог, но не знаят какво са били по-рано… Идат разни нещастия да вразумят хората, но като напуснат свинската форма, тогава ще разберат какво е било тяхното състояние. Какво представлява свинската форма? – Тя е крайният материализъм, който сега съществува. В какво седи той? – Именно в това: събират се хората и говорят за това-онова, за онзи свят, за доброто в света, но те си имат своите гъски, кокошчици, винце и си живеят широко. Бедните хора, като ги слушат така да говорят, си казват: „Тези хора все за онзи свят говорят, за Бога живеят, но не знаят как да живеят на този свят“.\nНа бедните хора се харесва животът на богатите, техният материализъм, те го възприемат като идеал и се стремят да го постигнат. Този идеал става прицелна точка в живота на бедните и с това се създава учението за материализма. Бедните хора казват на богатите: „Ние искаме да живеем като вас“. Понеже богатите хора станаха причина за отклоняване на бедните от правилния път, Господ ще ги сложи на тяхното място, за да изправят грешките си. Такъв е законът. И за това Христос казва: „Аз дойдох виделина на света, за да разясня нещата“.\nВ природата няма противоречия, но ние сами ги създаваме. Как? – Част от материята, която Бог ни е дал, не можем да я управляваме и затова създаваме злото. Всички грехове имат началото си в материята. Всеки грях има форма. Покажете ми един грях, който да няма форма. За някой човек казват, че е егоист. В какво се състои егоизмът му? – Иска да има къщи, пари, да господства над жена си и т.н. За някои хора казват, че са алчни, че мразят хората и т.н. Всички грехове си имат своята материална подкладка. Като изгладим всички лоши форми, и грехът ще изчезне. Следователно лошите форми създават злото, затова се препоръчва на хората да си създават красиви форми.\nСъбират се двама учени и предлагат разни теории за слънцето, за неговото състояние и т.н. Други учени започват да спорят кое мнение е по-вярно и се разделят като последователи на единия или другия. Днес всички учени спорят върху това кой от авторитетите на науката има повече последователи. Двама свещеници се карат кой от тях да има повече последователи. Христос и Мойсей не се споразумяват в света. Христос и Мохамед нямат съгласие помежду си на Земята. В света няма такъв Мойсей, няма такъв Мохамед, няма такъв Христос. Онзи Христос, Мойсей или Мохамед, които са причина за деление на хората, не са служители Божии.\nКогато човек е изпратен да донесе някоя велика Божествена идея, той няма право да пробва хората и да търси своето благо. И Христос казва: „Аз, Духът, нося тази светлина на хората, които вярват, т.е. които имат чистота“. Сега например вие вярвате ли в това, което аз ви казвам? – Ще кажете, че още не сте го проверили. А в Христа вярвате ли? – Вече 2,000 години откакто хората проверяват Христа. Колкото вярвате в мене, толкова вярвате и в Христа. Евреите вярват ли в Мойсей? Досега не съм срещал човек в света, който вярва напълно в своя учител. Тези хора, които казват, че вярват в Христа или в когото и да е другиго, не говорят самата истина.\nДа вярвам в Христа не значи да се изправя в църквата и да стоя благовейно, но да бъда в такова разположение, в такова състояние, каквото е имал Христос в душата си. Не ви говоря за религията, сити сме вече на религии. Ние трябва да живеем в Божествената Любов, в Божествената обич, в Божествения Дух. Сегашните религии нека останат за буржоата, за хората на миналото, а Божественият живот е потребен за хората на бъдещето. Някои мислят, че ние искаме да поставим хората в ново заблуждение. Далеч от мене такава мисъл; в мене има Любов, което е движение отгоре надолу.\nРазбирам какво е обич, т.е. движение на човешката душа отдолу нагоре; разбирам какво е Божественият Дух, т.е. сила, която държи всичко в хармония. Докато вие имате сегашните религиозни схващания, никога няма да можем да се споразумеем с вас. Може ли да кажете като Христа: „Аз дойдох виделина на света“? Може ли да бъдете виделина на себе си и на своите близки? Това се изисква от всички ви, защото всички можете да станете в този смисъл спасители на света.\nДокато очакваме спасението на света от един човек, той никога няма да се изправи и уреди, а трябва всички да се загрижим за неговото изправяне и уреждане. А това ще постигнем като поддържаме Божествения ред на нещата и се стремим да не го нарушаваме. Когато някой ме пита дали вярвам в Христа, намирам, че това е най-баналният въпрос, защото това е равносилно да ме пита някой дали вярвам в светлината, в Любовта. Аз ходя в светлината, каква нужда има да вярвам в нея? Всеки ден приказвам с Бога, как да не вярвам в Него?…\nАз не ви говоря за историческия Христос, но за Този, живия Христос, Който е във вас и между вас. Избийте тоя клин от ума си – да мислите, че Христос е вън от вас. Този Христос е Духът и когато Го разберете, ще Го видите във всеки човек. Докато търсите Христа само в един човек, никога няма да го намерите…\nХристос е казал: „Който изпълнява волята на Отца Ми, той ще живее в светлина“. С това нямам предвид личния живот на хората, но искам да чистя вадите. Решил съм да изчистя мътната вода, не защото я мразя, а за да даде място на чистата вода и да полива градините, където са насадени пипер, зеле, моркови и други зелечуци. За градините е потребна мътна вода, а чистата вода е потребна за пътниците на живота, които се връщат към Бога. Каква идея е тя!\nКогато Господ създал света без народности, светът бил щастлив, но днес, откакто дойдоха старите египтяни, асирийци, сирийци, римляни, гърци, филистимци, щастието изчезна от Земята. Съвремената наука и животът ме интересуват и при всички противоречия, които срещам, пак намирам много полезни работи. Аз се възхищавам много повече от едно босо дете, отколкото от едно богато и добре облечено. Това бедно дете е отлично, защото с него може да разговаряш, то е скромно; в облеченото дете има външни форми, неискрени, чрез които то иска да покаже, че не е просто.\nСрещам един пиян човек, който се е напил много. Той ми се извинява и казва: „Извинете, господине, аз съм магаре, понапил съм се добре“. Казвам му: „Ти не си магаре, защото магарето не пие, но си откровен човек, за което те и уважавам“. Понякога човек, като се напие, може да стане буржоа, защото работният човек никога не се напива. Всички пияници са буржоа.\nДа се върнем към Бога и да живеем без религията на омразата, завистта и користолюбието. С това не искам да кажа, че трябва да се изхвърли религията, нека си съществува класовата борба, защото и тя е тъй потребна, както са потребни онези червейчета, които разработват почвата. Земеделецът казва: „Изорах нивата“. – Не, не си я изорал ти, а тези червейчета, които живеят дълбоко в земята. Тъй и в класовата борба пролетариите, буржоата са червейчетата, които са работили ред години и са окислили почвата. След това ще дойдат ангелите със своите рала, ще посеят тази почва и ще кажат: „Достатъчно сте работили, ние ви благодарим, защото ще имате за хиляди години какво да ядете и пиете и ще бъдете всички братя“.\nХристияните казват, че при тези блажени времена ще бъдат в рая, турците казват, че ще имат цели планини с пилаф и т.н. Каква идилия е то – пилаф без купон! Христос обаче казва: „Аз дойдох виделина на света“, а виделината е смисълът на живота, тя е храна на ума, душата и сърцето. Това значи да сте доволни в себе си, сити в живота и да имате енергия и желание за работа в живота.\nСега като се върнете в къщи, ще почнете да философствате: „Може ли човек да живее без религия?“ Когато Господ създаде света, нямаше религия. Религията се яви в света, когато дойде дяволът. По-напред хората живееха в Любов и всяко учение, което не се ръководеше от Любовта, не се признаваше за Божествено. Според мен религията е един санаториум, една болница за болни хора е религията. Когато една мома се разочарова от живота и когато момъкът изгуби своята възлюбена, те стават религиозни. Следователно всички религиозни хора са фалирали буржоа, а ония хора, които служат на Бога от Любов, са хора без религия…\nЦърквата засега е една болница, а свещениците и проповедниците са прислужниците и лекарите. Сега на някои от вас предстои да излязат от болницата. И аз съм на вратата ѝ…. Болница, църква, концертна зала, училище, това са неща преходни, а животът подразбира нещо много по-сериозно в себе си. В истинския живот не трябва да има никакво смущение, а постоянна работа.\nС три думи ще ви определя това, което Христос казва: мъчене, труд и работа. Някой ученик казва: „Много се мъчих, докато влязох в гимназията, много се трудих, докато я свърша“. Като се помъчите и потрудите, иде работата – това е учението, което сега ви проповядвам. На тези, които се мъчиха, казвам да не се мъчат повече, а да се трудят. На тези, които са се мъчили и трудили, казвам: „Не трябва повече да се мъчите и трудите, а елате при мене, аз ще ви науча да работите“. Това са думите Христови, който казва в цитирания стих: „Аз, моят Дух ще дойде да ви научи, какво да правите“. Сега е моментът за тези, които са свършили училището, да се спрат, да покажат свидетелството или дипломата си, защото преди това са били невежи.\nДнес навсякъде в света искат дипломи; нямаш ли такива, не можеш да станеш нито учител, нито министър, нито съдия и т.н. Бъдещият живот няма да бъде живот на миналото. Христос казва: „За в бъдеще няма да има нужда от свидетелства“, а сегашният живот ще служи за основа на бъдещия, ще изработи нови форми, и ние знаем какви ще бъдат тия форми: братство с Любов.\nОнези, които не са влезли в училището и не познават светлината, ще се мъчат и трудят. Малко са тези, които работят, те са само някои поети, художници, музиканти. Работата е да нямат абсолютно никакво смущение в ума. Христос казва: „Аз ви нося Божествена Любов, влезте в нея, проявете вашата обич и тогава Духът ще дойде, ще влезе във вас и вие ще разберете вътрешния смисъл на живота“.


Не съм съгласен! | Вестник "ДУМА"\nНе се търпи повече Плевнелиев да е ментор в българската политика\nКой, аджеба, още пита лицето Росен дали е съгласен да се чества Денят на Освобождението 3 март? И като съветва политиците да не се кланят на Русия, той има ли сили да се изправи от наведеното си положение - и като бивш държавен глава (за съжаление), и като днешен говорител на Себе си по всички държавни и политически въпроси.\nНе съм съгласен Росен да е ментор в българската политика, след като е доказал на какво е способен на предишната си месторабота. Не съм съгласен един бивш комсомолски деец да ме учи на морал, на поведение, да ме поучава кой да се среща с руския патриарх, кой какви знамена да носи и как да коригира родната ни история! Ето, от него лично разбрахме с изумление, че от османското владичество ни е освободил Европейският съюз... с незначителното участие и на Русия!\nОтново се сетих за "участието" му в първия български протестен митинг срещу Живков още на 10 ноември 1989 г. - минути след края на пленума на ЦК на БКП. Имало такъв според него. Ама, като е от екипа на работещи в апарата на ЦК и на окръжните комитети на БКП, как да не му вярваш!\nРоско не е съгласен със спонтанното приятелство и чувства на българите към Русия и руския народ. Това си е негов проблем. А аз не съм съгласен именно той да ми определя отношението и към Русия, и към българския национален празник, и към патриотизма ни. Този човек не спря да вие от злоба и срещу днешния президент, и срещу руските имена на българските улици, и срещу ролята на Русия в нашата история. Ренегатството явно не е само диагноза, но и нелечимо заболяване...\nПреди време бях предложил на цигарените кутии да се сложи портретчето му с текст: "Вреди на вашето здраве!" Това, сигурен съм, щеше да отклони много пушачи от никотина. Сега го подновявам с още по-голяма сила като част от борбата против тютюнопушенето.\nНе съм съгласен! Не съм съгласен по чисто хигиенни съображения да продължават да ме съветват по православни, по политически и национални въпроси мижитурки, та били те и бивши комсомолски дейци и днешни представители на държавната власт. Не съм съгласен медиите да дават толкова време и място, за да налагат мнението на Росен Плевнелиев по всички гореспоменати теми! Само замърсяват информационната среда и я правят по-негледаема, нечитаема и неслушаема. Росене, тук е мястото да ти "благодарим" за всичко, което си направил преди и сега, и да те помолим да се скатаеш някъде по твой избор и да не пречиш повече на нашето политическо здраве!